વાલ્મીકિ સમાજમાંથી આવતા લોકકલાકારો ગંગારામ વાઘેલા અને ચંદ્રકાંત સોલંકીએ મેઘાણી-ગીતો થકી અનોખી સ્વરાંજલિ અર્પણ કરી હતી. ઝવેરચંદ મેઘાણી રચિત અમર કાવ્ય 'વીરા મારા ! પંચ રે સિંધુને સમશાન, રોપાણાં ત્રણ રૂખડાં હો જી'થી કાર્યક્ર્મનો શુભારંભ કરીને ગંગારામ વાઘેલાએ શહીદ-વીરોને અંજલિ આપી. ગંગારામ વાઘેલા અને ચંદ્રકાંત સોલંકીએ ઝવેરચંદ મેઘાણી સંપાદિત 'સોરઠી સંતવાણી'માંથી પ્રાચીન ભજનો 'ગુરુ, તારો પાર ન પાયો', 'વાગે ભડાકા ભારી ભજનના', 'સાધુ તેરો સંગડો', 'મેરૂ તો ડગે', 'વીજળીને ચમકારે', મેં તો સધ રે જાણીને તમને સેવિયા'ની રમઝટ બોલાવીને સહુને ડોલાવી દીધા. ઝવેરચંદ મેઘાણી રચિત અતિ લોકપ્રિય ગીત 'કસુંબીનો રંગ'રજૂ કરીને કાર્યક્ર્મને વિરામ આપ્યો. વાદ્ય-વૃંદ ધીરેન સોલંકી (તબલા), મોહિત વાઘેલા – મોન્ટુ મકવાણા (મંજીરા)એ પણ બખુબી સાથ આપ્યો હતો. સહુ કલાકારોએ લાગણીથી પ્રેરાઈને સેવા આપી હતી. સાઉન્ડ માટે સુરેશભાઈ મહીડા – સાઈબાબા સાઉન્ડે સેવા આપી હતી. એક દિવસ અગાઉ અવસાન પામેલા વાલ્મીકિ સમાજના અગ્રણી મોહનભાઈ ઘેલાભાઈ વાઘેલાને શ્રધ્ધાંજલિ આપવામાં આવી હતી.